REPUBLIKA SRBIJA

NARODNA SKUPŠTINA

Odbor za evropske integracije

20 Broj 06-2/96-15

1. april 2015. godine

B e o g r a d

Z A P I S N I K

DVADESETOSME SEDNICE ODBORA ZA EVROPSKE INTEGRACIJE

NARODNE SKUPŠTINE REPUBLIKE SRBIJE

PETAK, 27. FEBRUAR 2015. GODINE

Sednica je počela u 10.00 časova.

 Sednicom je predsedavao Aleksandar Senić, predsednik Odbora. Sednici su prisustvovali članovi Odbora: Ninoslav Girić, Ljubiša Stojmirović, Vesna Marković, Katarina Šušnjar, Irena Aleksić, Gordana Čomić, Branko Ružić, Laslo Varga i Ivan Bauer i zamenici članova Vladimir Orlić, Nenad Nikolić, Dragan Polovina, Mirjana Andrić i Vera Paunović. Sednici nisu prisustvovali članovi Odbora Dragan Šormaz, Nataša Vučković i Bojan Kostreš.

 Sednici su prisustvovali i Nada Lukačević i Gordana Petković, iz Ministarstva poljoprivrede i zaštite životne sredine.

Na predlog predsednika Odbora jednoglasno je usvojen sledeći

**D n e v n i r e d**

1. Predlog zakona o izmenama i dopunama Zakona o integrisanom sprečavanju i kontroli zagađivanja životne sredine, koji je podnela Vlada (broj 501-236/15 od 2. februara 2015. godine), u načelu,
2. Poziv Odbora za evropska pitanja i kontrolu evropskih fondova Narodnog sobranja Republike Bugarske Odboru za evropske integracije da poseti Narodno sobranje Republike Bugarske.

Pre prelaska na dnevni red usvojeni su zapisnici sa 24, 25, 26. i 27. sednice Odbora.

**Tačka 1.**

Predsednik Odbora otvorio je prvu tačku Dnevnog reda - Predlog zakona o izmenama i dopunama Zakona o integrisanom sprečavanju i kontroli zagađivanja životne sredine i dao reč predstavaniku predlagača G. Petković, koja je navela da ova izmena zakona propisuje uslove koji obezbeđuju bolju implementaciju samog zakona. Predlog zakona je usklađen sa Direktivom 2008/1 o integrisanom sprečavanju i kontroli zagađivanja. Konkretnim izmenama obezbeđuju se ulovi za rad novih postrojenja za koje je potrebno izdavanje dozvole nakon probnog rada pod uslovima koji su propisani predloženim izmenama i dopunama. Predviđena je i izmena koja se odnosi na dinamiku usklađivanja rada postojećih postrojenja sa zahtevima propisanim ovim zakonom do 31. decembra 2020. godine.

U daljoj diskusiji G. Čomić je pitala šta će se desiti ako preduzeća ne usklade rad sa zahtevima propisanim zakonom i zašto je potrebno 240 dana nakon probnog rada za konačno izdavanje integrisane dozvole, kao i šta će se desiti ako izdavalac ne izda dozvolu ni posle tog roka. N. Lukačević je odgovorila da se ove izmene odnose isključivo na nova postrojenja, koja prvo moraju da imaju probni rad, a nakon toga moraju da prekinu rad dok ne dobiju integrisanu dozvolu. Ovo je predviđeno iz razloga što tek posle probnog rada postrojenja može da se odredi da li ta postrojenja ispunjavaju zakonom predviđene uslove. Ukoliko se pokaže da nisu ispunjeni zakonom predviđeni uslovi, postrojenje ne može dobiti dozvolu. 240 dana je najduži rok za izdavanje dozvole, a postrojenja koja ne dobiju dozvolu u ovom roku neće moći da nastave rad.

Kako se više niko nije javio za reč, predsednik Odbora je stavio Predlog zakona o izmenama i dopunama Zakona o integrisanom sprečavanju i kontroli zagađivanja životne sredine, u načelu, na glasanje. Predlog zakona je usvojen većinom glasova.

**Tačka 2.**

Predsednik Odbora otvorio je drugu tačku Dnevnog reda - Poziv Odbora za evropska pitanja i kontrolu evropskih fondova Narodnog sobranja Republike Bugarske Odboru za evropske integracije da poseti Narodno sobranje Republike Bugarske i inforimisao članove Odbora da je u pozivu navedeno da su pozvani predsednik Odbora i tri člana Odbora. Nakon konsultacija sa članovima Odbora predložio je da u delegaciji učestvuju: Aleksandar Senić, šef delegacije, Ljubiša Stojmirović, Vesna Marković i Branko Ružić.

Poštose niko nije javio za reč, predsednik Odbora je stavio Predlog da u delegaciji učestvuju: Aleksandar Senić, šef delegacije, Ljubiša Stojmirović, Vesna Marković i Branko Ružić., na glasanje. Predlog je usvojen jednoglasno.

Na sednici Odbora vođen je tonski zapis.

 Sednica je završena u 10.15 časova.

SEKRETAR ODBORA PREDSEDNIK ODBORA

Aleksandar Đorđević Aleksandar Senić